5 อันดับหนังทำเงินของฮอลลิวูด ประจำช่วงสุดสัปดาห์ที่ 24 พฤษภาคม 2553
Just Wright หนังรักแกมตลก เรื่องของนักกายภาพบำบัดหญิงที่เกิดหลงรักนักบาสเกตบอลอาชีพสุดสัปดาห์นี้ทำแต้มได้น้อยลง หล่นลงมามาอยู่ที่ 5
หนังแนวรักอีกเรื่องหนึ่งคือ Letter to Juliet เรื่องเกี่ยวกับสาวน้อยอเมริกันผู้อาสาเป็นกำลังใจให้คุณยายชื่อจูเลียตตามหาถ่านไฟเก่า ผู้ร้างลากันมานานจนตัวเองก็ได้พบรักเช่นกัน ก้าวลงมาหนึ่งขั้นติดอันดับ 4 ส่วน Robin Hood จากการกำกับของ Ridley Scott ผู้เคยฝากฝีมือไว้กับเรื่อง The Gladiator คราวนี้นำ Russell Crowe มาเล่นในบททหารแม่นธนูของอังกฤษสมัยพระเจ้าริชาร์ดใจสิงห์ผู้ทำสงครามครูเสด ที่กลายบทบาทไปเป็นโรบิน ฮู๊ด แต่ภาพยนต์ที่อ้างว่าเป็นประวัติความเป็นมาของโรบิน ฮู๊ด จอมโจรผู้มีคุณธรรมเรื่องนี้เริ่มเดินตบเท้ากลับบ้าน ขยับลงมาเป็นที่ 3 เช่นเดียวกับ Iron Man 2 ผู้ประกาศศักดาครองแชมป์มาได้สองสมัย สุดสัปดาห์นี้เกราะเหล็กเริ่มหลอมละลาย รายได้ลดลงเป็นที่ 2 แชมป์ใหม่ผู้เสนอตัวให้ประชาชนพิจารณา คือ Shrek Forever After เรื่องของยักษ์ใหญ่ตัวเขียวแต่ใจงาม ทว่าเกิดปัญหา midlife crisis ขึ้นในตอนที่สี่ ซึ่งเชื่อว่าเป็นภาคสุดท้ายของ Shrek หนังการ์ตูนสามมิติเรื่องนี้เข้ามาสุดสัปดาห์แรกทำรายได้ไปกว่า 71 ล้านดอลล่าร์ ครองอันดับ 1